РЕЗЮМЕ НА ИЗСЛЕДОВАТЕЛСКИ ПРОЕКТ

№ 80-10-55/25.04.2023

На тема:

Религия, център и периферия:

Изтокът в Европа, Европа в Изтока

Ръководител: проф. д-р Симеон Евстатиев Евстатиев

Факултет/департамент/звено: Факултет по класически и нови филологии, Катедра „Арабистика и семитология“; Университетски център за изследване на религиите

Основен екип: *проф. д-р Симеон Евстатиев* (ръководител), *проф. дфн Пламен Макариев*, *доц. д-р Галина Евстатиева*, *доц. д-р Надя Филипова*, докторант *Ана Минчева*, докторант *Салих Халил*

Общ бюджет на проекта: 5,987 лв.

Осъществените дейности по проекта постигнаха поставената цел за насърчаване на интердисциплинарните усилия за разбирането на взаимодействията между културите на Изтока и Запада във Факултета по класически и нови филологии (ФКНФ), но със силно застъпено междуфакултетско и междуинституционално, включително международно, сътрудничество чрез платформата на Университетския център за изследване на религиите (ЦИР). Чрез организираните семинари, национална научна конференция в сътрудничество с Института за исторически изследвания при Българската академия на науките (БАН) бяха проведени задълбочени дискусии по водещите и тематични аспекти по проекта. В основния фокус бяха взаимодействията между две „класически“ периферии, често придобиващи централно значение, включително и във взаимодействие помежду си – Близкия и изток и Източна Европа. По този начин бе доказана и работната хипотеза, че процесите в „периферията“ не само не са по-малко значими от тези в „центъра“, но в редица случаи придобиват „централно“ значение със своята иновативност и реформаторски потенциал.

При осъществяване на другата основна цел, свързана с интегрирането на докторанти и млади учени, включително студенти, към включващия 2 докторанти основен екип на проекта като външни участници бяха привлечени още 1 докторант (Мартин Чорбаджийски от Историческия факултет на Софийския университет) и двама дипломиращи се студенти (Йоана Стоянова и Пънар Ваид) от МП „Близкоизточни изследвания с арабски език“ във ФКНФ. Всички те взеха участие в семинарите и Националната конференция „Изток-Запад: религии, центрове, периферии“, където участваха общо 33 утвърдени и млади учени от ФКНФ, Философския факултет и Факултета по славянски филологии на Софийския университет „Св. Климент Охридски“, както и млади и утвърдени учени от Института за исторически изследвания при БАН. Това позволи открояването на общия знаменател между три взаимосвързани аспекта на Близкия изток и Източна Европа – пространствен, исторически и съвременен, а изводите бяха отразени и в подготвените публикации.

Изпълнявайки задачата за широко разпространение на резултатите от съвместното научно изследване, като краен резултат от работата в трите работни пакета (РП „Религия и история“; РП „Литература и култура“ и РП „Съвременна политика и публичност“) освен организирането и изнасянето от участниците в проекта на доклади пред Националната научна конференция „Изток-Запад: религии, центрове, периферии“), бяха подготвени 7 публикации за реферирани издания и част от подготвяна монография на проф. д-р Симеон Евстатиева на английски език, планирана за публикуване в международно утвърденото издателство Brill.

Чрез платформата на ЦИР и неговия постоянен семинар „Религия и култура“ бяха привлечени чуждестранни участници с доклади от Съединените щати, Израел и други страни. Някои от тях участваха и в публикационната дейност и комуникационните дейности по разпространение на резултатите, включително публикувайки в сп. „Филология“, издавано от ФКНФ. Основната част от другите публикации е реализирана в издания, индексирани в Web of Science и Scopus.

Семинарите, националната конференция и основната част от публикационната дейност по проекта е отразена и в съответните раздели от уебстраницата на Университетския център за изследване на религиите към централния сайт на СУ „Св. Климент Охридски“.

Основни научни резултати от проекта

* Завършена част от фундаментална монография на английски език с предварително заглавие *и, Belief and Unbelief: From the Middle East to the Balkans,* която е в заключителен редакционен етап с готовност за депозиране в утвърденото международно академично издателство Brill.
* Публикувани 3 статии в реферирани и индексирани списания.
* Приети за печат 4 статии (от които 1 студия)) в реферирани и индексирани издания.
* Проведена Национална научна конференция, разширила и сътрудничеството между Софийския университет и Българската академия на науките.
* Интегриране на млади учени, докторанти и студенти в съвместна научна дискусия с утвърдени изследователи от различни факултети на Софийския университет, както и институти на Българската академия на науките.
* Интернационализация на изследването чрез привличане на изявени чуждестранни учени (Дейл Ф. Айкелман, Ливнат Холцман и др.) в семинарите и публикациите по тематичния проект.